KIRJALLINEN KYSYMYS E-1736/99 esittäjä(t): Ilda Figueiredo (GUE/NGL) komissiolle. Portugalille myönnetyt tuet maaseudun kehittämistä varten.



Virallinen lehti nro 225 E , 08/08/2000 s. 0015 - 0016



KIRJALLINEN KYSYMYS E-1736/99 esittäjä(t): Ilda Figueiredo (GUE/NGL) komissiolle (1. lokakuuta 1999) Aihe: Portugalille myönnetyt tuet maaseudun kehittämistä varten Portugalilaisissa tiedotusvälineissä äskettäin julkaistujen tietojen mukaan Euroopan komissio on hyväksynyt maaseudun kehittämistä varten tarkoitettuja määrärahoja koskevan ehdotuksen. Ehdotuksen mukaan Portugalille myönnettävä summa on ainoastaan 40 miljardia escudoa vuotta kohden. Portugalin hallitus oli tietojen mukaan ehdottanut ohjelmaa, jonka rahoittamiseen tarvitaan vuosittain 60 miljardia escudoa. Hallitus piti sitä tarvittavana vähimmäismääränä YMP:aan liittyvien rahoitustoimien tasapainottamiseksi, etenkin kun portugalilaiset maanviljelijät hyötyvät kaikkein vähiten YMP:aan liittyvistä tuista. Suurin osa Portugalin maaperästä on karua, ja maataloutta harjoitetaan vuoristoseuduilla. Portugalissa käytetään kuitenkin ympäristöä säästäviä viljelymenetelmiä, mikä osoittaa selvästi Portugalin noudattavan niitä maaseudun kehittämispolitiikkaa koskevia ehdotuksia, jotka komissio näytti jo hyväksyneen. Miten komissio perustelee sen, että Portugalille myönnettiin vain 40 miljardia escudoa vuotta kohden maaseudun kehittämistä varten, kun tiedetään, että se kärsii eniten maatalousmarkkinoiden yhä etenevästä vapautumisesta ja että portugalilaisten maanviljelijöiden tulot vähenevät koko ajan? Franz Fischlerin komission puolesta antama vastaus (10. marraskuuta 1999) Komissio päätti 8. syyskuuta 1999 Euroopan maatalouden ohjaus- ja tukirahaston (EMOTR) tukiosastosta kaudelle 20002006 maaseudun kehittämistoimenpiteisiin myönnettävien määrärahojen alustavasta jaosta jäsenvaltioiden kesken seuraavien kriteerien perusteella: maatilojen lukumäärä, maatalousmaan pinta-ala ja maaseutuväestön määrä sekä maatalouden työllisyysaste. Tämän jaon mukaan Portugalin osuus on 200 miljoonaa euroa vuodessa. On pidettävä mielessä, että tällä vuosittaisella määrällä on tarkoitus rahoittaa ainoastaan neljää toimenpidettä, jotka ovat varhaiseläkejärjestelmä, maatalouden ympäristötoimenpiteet, maatalousmaan metsitys ja tuet epäsuotuisille alueille. Kaikki muut maaseudun kehittämistoimet rahoitetaan EMOTR:n ohjausosastosta Portugalille rakennerahastoista myönnettyjen kokonaismäärärahojen mukaisesti. On myös pantava merkille, että vuosittainen määrä on 46,5 prosenttia korkeampi kuin edelliselle kaudelle (19941999) samoihin toimenpiteisiin vuosittain varatut keskimääräiset määrärahat. On myös syytä muistaa määrärahojen jakamiseen olennaisesti liittyvä joustavuus. Yhtäältä komission on määrä mukauttaa kolmen vuoden kuluessa Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(1) 46 artiklan 3 kohdan säännösten mukaisesti kullekin jäsenvaltiolle myönnettyjä varoja koskevaa päätöstä käytettävissä olevien kokonaismäärärahojen rajoissa. Toisaalta komission heinäkuussa 1999 hyväksymissä maaseudun kehittämisohjelmien toteuttamista koskevissa säännöissä määrätään, että jos jäsenvaltioiden vuoden aikana käyttämättä jääneet määrärahat saavuttavat tietyn tason verrattuna niiden alkuperäisiin arvioihin, kyseiset määrärahat voidaan jakaa uudelleen niille jäsenvaltioille, jotka tarvitsevat (ohjelma-asiakirjojensa sallimissa puitteissa) lisämäärärahoja. Tämä joustavuus on suuri apu yllättävissä tilanteissa, joskin jäsenvaltioiden on koko ohjelmakauden määrärahojensa osalta noudatettava voimassa olevassa komission päätöksessä niille vahvistettuja rajoja. Yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetun neuvoston asetuksen (EY) N:o 1259/1999(2) 4 artiklassa säädetään myös yhteisten markkinajärjestelyjen mukaisten maksujen mukauttamisesta toisen alakohdan ensimmäisessä luetelmakohdassa mainituille neljälle maaseudun kehittämistoimenpiteelle myönnettävien määrärahojen lisäämiseksi. (1) EYVL L 160, 26.6.1999. (2) EYVL L 160, 26.6.1999.